Boer voor vrou met mes doodgesteekArgieffoto: Johni Edwards ŉ Boer van die Groblersdal-omgewing in Limpopo is Vrydagmiddag ten aanskoue van sy vrou deur ŉ aanvaller oorval en met ŉ mes doodgesteek. Kol. Ronel Otto, woordvoerder van die polisie, het gesê ŉ inbreker het omstreeks 12:00 Henning Joubert (53) en sy vrou op hul plaas op die Stofbergpad ingewag toe hulle van die dorp af gekom het. Volgens die polisie se voorlopige ondersoek het ŉ struweling tussen Joubert en die inbreker ontstaan en is Joubert verskeie kere met ŉ mes gesteek, het Otto gesê. Hy is op die toneel dood. Sy vrou is ongedeerd. Die inbreker is in die proses geskiet en is tans onder polisiebewaking in die hospitaal. Otto het gesê dit lyk in dié stadium asof daar net een verdagte by die aanval betrokke was. “Sake van moord en huisbraak word tans ondersoek. Nog sake kan later bygevoeg word soos die ondersoek vorder,” het sy gesê.